**Ministru kabineta noteikumu “Mežam nodarīto zaudējumu noteikšanas kārtība” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ar 2020. gada 30. janvāra likumu "Grozījumi Meža likumā" tika pārņemtas Administratīvo pārkāpumu kodeksa normas, kas nosaka sodus par pārkāpumiem, kuri izdarīti, pārkāpjot Meža likumā un uz tā pamata izdotajos normatīvajos aktos noteikto, kā arī grozīta 50. panta redakcija, tās ceturtajā daļā precizējot deleģējumu Ministru kabinetam izdot noteikumus, kuros noteikta mežam nodarīto zaudējumu noteikšanas kārtība. Atbilstoši Meža likuma 50. panta otrajai daļai, ja persona pārkāpusi Meža likuma vai citu meža apsaimniekošanu un izmantošanu regulējošo normatīvo aktu prasības un nodarījusi zaudējumus mežam, Valsts meža dienests piedzen mežam nodarīto zaudējumu atlīdzību par labu valstij.Noteikumu projekts paredz noteikt mežam nodarīto zaudējumu noteikšanas kārtību. |
| **I. Tiesību akta projekta izstrādes nepieciešamība** |
| 1. | Pamatojums | Meža likuma 50. panta ceturtā daļa. Ministru prezidenta 2020. gada 13. februāra rezolūcija Nr. 12/2020-JUR-12  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Mežam nodarīto zaudējumu noteikšanas kārtību noteica Ministru kabineta 2003. gada 29. aprīļa noteikumi Nr. 228 “Mežam nodarīto zaudējumu noteikšanas kārtība” (turpmāk – noteikumi Nr. 228). Līdz ar 2020. gada 30. janvāra likuma "Grozījumi Meža likumā" stāšanos spēkā, noteikumi Nr. 228 zaudēja spēku. Tāpēc ir nepieciešams izdot jaunus Ministru kabineta noteikumus, kuros ietverta mežam nodarīto zaudējumu noteikšanas kārtība. Noteikumu projektā noteikta kārtība, kādā aprēķina mežam kā dabas vides elementam nodarītos zaudējumus, kuri radušies, pārkāpjot prasības, kas noteiktas normatīvajos aktos par meža apsaimniekošanu un izmantošanu, kā arī normatīvajos aktos par īpaši aizsargājamām dabas teritorijām, mikroliegumiem un aizsargjoslām noteiktos koku ciršanas aizliegumus. Ja pārkāptas normatīvo aktu prasības, atkarībā no pārkāpuma lieluma iestājas Meža likuma 51. pantā noteiktā administratīvā atbildība vai kriminālatbildība un vienlaikus, ja pārkāpuma dēļ mežaudze ir bojāta vai iznīcināta vai patvaļīgi cirsti koki mežaudzē īpaši aizsargājamās dabas teritorijās, mikroliegumos un aizsargjoslās, kur noteikti koku ciršanas ierobežojumi, pārkāpējam ir jāsamaksā arī par mežam nodarītajiem zaudējumiem. Tie ir zaudējumi, ko valsts labā piedzen no pārkāpuma izdarītāja, neatkarīgi no tā, vai tas ir meža īpašnieks vai sveša persona, lai kompensētu aizskārumu valsts interesēm meža vides un meža ekosistēmas saglabāšanā, kuras dēļ ir noteikti meža apsaimniekošanas aprobežojumi.Ja tiek pārkāptas normatīvo aktu prasības, iznīcinot vai bojājot mežaudzi, zaudējumi rodas gan meža videi, ko valsts aizsargā, nosakot tiesisko režīmu meža apsaimniekošanā, gan arī meža īpašniekam var rasties zaudējumi no īpašumtiesību uz mežu aizskāruma. Atbilstoši Meža likumā noteiktajam deleģējumam noteikumu projektā ir regulēta tikai mežam (meža ekosistēmai) nodarīto zaudējumu noteikšanas kārtība. Īpašniekam ir tiesības noteikt sev nodarītos zaudējumus Civillikumā noteiktajā kārtībā. Deleģējums neparedz nepieciešamību ar Ministru kabineta noteikumiem regulēt kārtību, kā tiek aprēķināti patvaļīgas koku ciršanas dēļ meža īpašniekam vai tiesiskajam valdītājam radušies materiālie zaudējumi. Tāpēc noteikumu projektā noteiktā kārtība nav attiecināma uz to zaudējumu noteikšanu, kuri patvaļīgas koku ciršanas dēļ var rasties meža īpašniekam vai tiesiskajam valdītājam, piemēram, kad meža īpašniekam vai tiesiskajam valdītājam ir radušies zaudējumi, ja cita persona ir nocirtusi kokus viņa mežā. Zaudējumus, ko cita persona ar savu rīcību ir nodarījusi meža īpašniekam vai tiesiskajam valdītājam, nosaka un piedzen civiltiesiskā kārtībā, un tos var noteikt meža īpašnieks vai tiesiskais valdītājs pats vai lūgt to izdarīt ekspertiem, kam ir zināšanas meža un koksnes apjoma un vērtības noteikšanā.Kopš 2003. gada meža apsaimniekošanas normatīvais regulējums ir mainījies, tāpēc nepieciešams mainīt arī mežam nodarīto zaudējumu noteikšanas kārtību. Būtiski ir mainījies normatīvais regulējums attiecībā uz koku ciršanu kopšanas cirtē un izlases cirtē un šķērslaukuma noteikšanas kārtība, un atbilstoši tam ir precizēts arī regulējums, pēc kura nosaka, vai mežaudze ir iznīcināta vai bojāta.Mežaudzes šķērslaukums ir rādītājs, kas raksturo mežaudzes stāvokli. Atbilstoši Meža likuma 1. panta 35. punktam mežaudzes minimālais šķērslaukums ir mazākais mežaudzes šķērslaukums, kāds nepieciešams, lai būtu iespējama turpmāka produktīva mežaudzes attīstība. Ja mežaudzes šķērslaukums ir samazināts zem minimālā šķērslaukuma, mežaudze ir bojāta un turpmāka produktīva attīstība nenotiek. Ja mežaudzes šķērslaukums tiek samazināts zem minimālā šķērslaukuma, pārkāpjot meža apsaimniekošanas un izmantošanu regulējošos normatīvos aktus, tiek aprēķināti mežaudzes bojāšanas dēļ mežam radušies zaudējumi. Tā kā jaunaudžu vecumā radušies bojājumi (ja jaunaudze nav iznīcināta) nerada būtisku paliekošu ietekmi un meža ekosistēmas turpmāko attīstību, noteikumu projektā ir paredzēts, ka mežaudzēm, kurās valdošās koku sugas vecums ir mazāks par 20 gadiem, zaudējumus nosaka tikai par iznīcinātu mežaudzi. Par bojātu mežaudzi, kurā valdošās koku vecums ir mazāks par 20 gadiem, mežam nodarītos zaudējumus neaprēķina.Mežaudzes šķērslaukumu nosaka, uzmērot pirmā stāva koka caurmēru un aprēķinot šķērslaukumu saskaņā ar normatīvajiem aktiem par koku ciršanu. Mežaudzēs, kurās valdošās koku sugas vidējais koku augstums ir mazāks par 12 metriem, nosaka koku skaitu. Ministru kabineta 2012. gada 18. decembra noteikumu Nr. 935 “Noteikumi par koku ciršanu mežā” (turpmāk – noteikumi Nr. 935) 7. punkts paredz, ka, izvērtējot mežaudzes atbilstību minimālā vai kritiskā šķērslaukuma skaitliskajai vērtībai, šķērslaukumu attiecina uz visu nogabalu vai visu cirsmā iekļauto nogabala daļu. Ja atsevišķā cirsmas daļā, kuras platība ir lielāka par 0,2 hektāriem, mežaudzes šķērslaukums ir samazināts zem kritiskā šķērslaukuma, tajā šķērslaukumu nosaka atsevišķi. Noteikumu Nr.935 26. punktā noteikts, ka tad, ja izlases cirtes izpildes laikā mežaudzes šķērslaukums ir vienāds ar kritisko šķērslaukumu vai lielāks par to, bet cirsmas daļās, kas nav lielākas par 0,2 hektāriem, šķērslaukums kļūst mazāks par kritisko šķērslaukumu, izcirstos atvērumus neuzskata par kailcirti. Saskaņā ar normatīvajiem aktiem par īpaši aizsargājamām dabas teritorijām, mikroliegumiem un aizsargjoslām daļā teritoriju maksimāli atļautā atvērumu platība ir noteikta 0,1 hektāra lielumā. Tāpēc nogabala daļas tiek izvērtētas tikai tad, ja tajās šķērslaukums ir samazināts zem kritiskā šķērslaukuma platībā, kas lielāka par 0,2 hektāriem vai par 0,1 hektāru, ja mežaudzē saskaņā ar normatīvajiem aktiem par īpaši aizsargājamām dabas teritorijām, mikroliegumiem un aizsargjoslām ir noteikti koku ciršanas ierobežojumi (turpmāk – aizsargāta mežaudze).Tajās vietās, kurās iznīcināta mežaudzes daļa veido kopēju laukumu ar tehnoloģisko koridoru, tehnoloģisko koridoru platība ieskaitāma atvērumu platībā, bet dabiskas brauktuves platība, tāpat kā citi meža infrastruktūras objekti vai meža meliorācijas objekti, netiek ieskaitīti atvērumu platībā. Situācijās, kad mežaudzes kopējais šķērslaukums nav samazināts zem kritiskā šķērslaukuma, platībā, par kuru aprēķina mežam nodarītos zaudējumus, iekļauj tikai pilnīgi atklātas platības vai atklātas platības ar ekoloģiskajiem kokiem.Atbilstoši Meža likuma 1. panta 18. punktam kritiskais šķērslaukums ir mežaudzes šķērslaukuma robežvērtība, par kuru mazākas vērtības gadījumā nav iespējama mežaudzes apmierinoša attīstība un mežaudze ir atjaunojama.Ja mežaudzes šķērslaukums ir samazināts zem kritiskā šķērslaukuma, īstenojot ar normatīvajiem aktiem aizliegtu darbību, mežaudze ir iznīcināta un par to aprēķina mežam nodarītos zaudējumus. Atbilstoši noteikumu Nr. 935 7. punktam minimālā platība, kad mežaudzes iznīcināšanas faktu (šķērslaukuma samazināšanu zem kritiskā šķērslaukuma) nosaka mežaudzes daļai, ir lielāka par 0,2 hektāriem vai – aizsargātā mežaudzē – par 0,1 hektāru.Vairākos normatīvajos aktos, piemēram, Ministru kabineta 2010. gada 16. marta noteikumu Nr. 264 "Īpaši aizsargājamo dabas teritoriju vispārējie aizsardzības un izmantošanas noteikumi" 27.3.1. apakšpunktā paredzēts, ka dabas parkā (ja nav individuālo aizsardzības un izmantošanas noteikumu) vai dabas parka zonā galvenajā cirtē mežaudzes pirmā stāva biezību aizliegts samazināt zem 0,4. Mežaudzes biezība ir no mežaudzes šķērslaukuma atvasināts rādītājs. Lai noteiktu mežaudzes biezībai 0,4 atbilstošo kritiskā šķērslaukuma vērtību, kritiskā šķērslaukuma vērtību aprēķina saskaņā ar normatīvajiem aktiem par meža inventarizāciju. Lai novērstu iespējamu mežam nodarīto zaudējumu rašanos mērījumu precizitātes dēļ, noteikumu projektā ir paredzēts, ka mežam nodarītos zaudējumus aprēķina, ja mežaudzes šķērslaukums ir samazināts zem minimālā šķērslaukuma vairāk nekā par 20 % vai ja mežaudzes vai tās daļas šķērslaukums vai koku skaits ir samazināts zem kritiskā šķērslaukuma vai koku skaita vairāk nekā par 20 %. Noteikumu projektā noteiktie rādītāji ir saskaņoti ar Ministru kabineta 2016. gada 21. jūnija noteikumos Nr. 384 “Meža inventarizācijas un Meža valsts reģistra informācijas aprites noteikumi” noteikto šķērslaukuma mērīšanas precizitātes novirzi.Noteikumu projektā paredzēts, ka mežam nodarītos zaudējumus aprēķina arī tad, ja patvaļīgas koku ciršanas dēļ vairāk nekā par 10 % pārsniegts atļautais koku ciršanas apjoms aizsargātā mežaudzē, kurā ir noteikti koku ciršanas ierobežojumi, kas atļauj izcirst tikai daļu no koksnes krājas, vai noteikts konkrēts koku nociršanas apjoms. Piemēram, Gaujas nacionālā parka dabas lieguma zonā galvenajā cirtē vienā paņēmienā cirsmā atļauts nocirst ne vairāk kā 25 % no mežaudzes koku krājas vai baltalkšņa mežaudzēs vienā paņēmienā cirsmā atļauts nocirst ne vairāk kā 50 % no mežaudzes krājas. Ķemeru nacionālajā parkā meža īpašniekam vai tiesiskam valdītājam pie iesnieguma koku ciršanas apliecinājuma saņemšanai koku ciršanai galvenajā cirtē papildus citiem meža apsaimniekošanu regulējošajos normatīvajos aktos noteiktajiem dokumentiem ir jāpievieno informācija par dabā iezīmētiem izcērtamajiem kokiem. Kokus drīkst nocirst atbilstoši Valsts meža dienestā iesniegtajai informācijai par dabā iezīmētiem izcērtamajiem kokiem, t.i., likumīgi ir atļauts nocirst vienīgi dastlapā un dabā atzīmētos kokus, kuru apjoms tiek norādīts Valsts meža dienesta izsniegtajā koku ciršanas apliecinājumā. Ja šis apjoms būs pārsniegts vairāk nekā par 10 % no atļautā apjoma, Valsts meža dienests sadarbībā ar Dabas aizsardzības pārvaldi (lai noteiktu, vai ir pārsniegts atļautais apjoms) aprēķinās mežam nodarītos zaudējumus par visu mežaudzes platību. Ja mežaudzes daļas, kas ir lielākas par normatīvajos aktos noteikto, būs iznīcinātas, mežam nodarītos zaudējumus aprēķinās par iznīcinātās mežaudzes daļas platību.Mežam nodarītos zaudējumus aprēķina arī tad, ja koki ir patvaļīgi cirsti aizsargātā mežaudzē, kurā ir aizliegta mežsaimnieciskā darbība, vai ja faktiskā situācija mežaudzē atbilst tādai, kad saskaņā ar normatīvajiem aktiem nav atļauta augošu koku nociršana (piemēram, mežaudzē ir aizliegta galvenā cirte un mežaudze ir sasniegusi vecumu, pēc kuras ir aizliegta arī kopšanas cirte). Šādā situācijā mežam nodarītos zaudējumus aprēķina arī tad, ja mežaudze nav iznīcināta vai bojāta (cirsti atsevišķi koki) platībā, kas lielāka par 0,05 hektāriem. Ja ir nocirsts tikai viens vai daži koki platībā, kas mazāka par 0,05 hektāriem, mežam nodarītos zaudējumus aprēķina par 0,05 hektāriem.Situācijās, kad koki cirsti atbilstoši normatīvajos aktos noteiktajam, bet nav saņemts attiecīgs apliecinājums vai veikta kāda cita administratīva darbība, meža īpašniekam var uzlikt administratīvo sodu par koku ciršanu bez apliecinājuma, bet mežam nodarītos zaudējumus nenosaka. Mežam nav nodarīti zaudējumi, ja koki ir cirsti bez apliecinājuma mežaudzē, kura sasniegusi galvenās cirtes vecumu un kuras ciršanai normatīvajos aktos nav paredzēti mežsaimnieciskās darbības ierobežojumi, kā arī tad, ja mežaudze ir bojāta vai iznīcināta zemē, kas Nekustamā īpašuma valsts kadastra informācijas sistēmā reģistrēta kā lauksaimniecībā izmantojamā zeme.Par koku ciršanas ierobežojumiem šo noteikumu izpratnē tiek uzskatīti mežsaimnieciskās darbības ierobežojumi (aizliegta vai ierobežota galvenā cirte, kopšanas cirte vai citi Meža likumā minētie ciršu veidi vai nosacījumi to izpildei, piemēram, pieļaujamais cirsmas platības lielums). Par ierobežojumu šo noteikumu izpratnē neuzskata to, ka koku ciršana nav bijusi atļauta kādas neīstenotas administratīvās procedūras dēļ, piemēram, nav saņemts attiecīgs apliecinājums, nav veikta meža inventarizācija vai nav izgatavots meža apsaimniekošanas plāns. Lai noteiktu, vai mežam ir nodarīti zaudējumi, vispirms ir jākonstatē meža apsaimniekošanu un izmantošanu regulējošo normatīvo aktu pārkāpums. Par bojājumiem, kas radušies dabas faktoru, kādu citu iemeslu, darbības vai bezdarbības dēļ, mežam radušos zaudējumus neaprēķina. Mežam nodarītos zaudējumus neaprēķina arī tad, ja meža īpašnieks ir nocirtis sausos vai vēja gāztos kokus, arī platībā, kas lielāka par 0,2 hektāriem, tāpēc ka mežaudzes bojājumu (koku nokalšanu) vai iznīkšanu ir izraisījuši dažādi dabas faktori, piemēram, vēja bojājumi pēc kopšanas cirtes, nevis meža īpašnieka vai tiesiskā valdītāja rīcība. Normatīvajos aktos atļauta sauso un vēja gāzto koku izvākšana nerada zaudējumus mežam.Mežam zaudējumi var tikt nodarīti, ne tikai nocērtot kokus, bet arī meža ugunsgrēka dēļ. Tā kā tūlīt pēc meža ugunsgrēka nav iespējams noteikt palikušo koku augtspēju, noteikumu projektā paredzēts, ka ar meža ugunsgrēku mežam nodarītos zaudējumus var noteikt provizoriski un lēmumu par to, vai mežaudze pēc meža ugunsgrēka ir bojāta vai iznīcināta, nosakot precizētus zaudējumus, var pieņemt ne vēlāk kā piecus gadus pēc ugunsgrēka. Mežam nodarītos zaudējumus var precizēt, ja tie ir samazinājušies, tas ir, ja izrādās, ka mežaudzes augtspēja ir zudusi mazākā mērā, nekā ir aprēķināti zaudējumi.Mežam nodarītos zaudējumus aprēķina meža platībai, kurā izdarīts meža apsaimniekošanu un izmantošanu regulējošo normatīvo aktu pārkāpums, tāpēc noteikumu projektā paredzēts noteikt arī platības noteikšanas kārtību. Valsts meža dienests iznīcinātai mežaudzes daļai platību iezīmē dabā gar celmu ārējām robežām. Ja ir bojāta vai iznīcināta visa mežaudze, platību iezīmē un mēra pa mežaudzes (nogabala) robežām.Nosakot mežam nodarīto zaudējumu aprēķināšanas kārtību, tika izvērtēta noteikumos Nr. 228 noteiktā kārtība, kas bija noteikta noteikumos Nr.228, tās sasaiste ar meža apsaimniekošanas normatīvo regulējumu, kā arī sasaiste ar kompensāciju, ko maksā par atmežošanu. Platību atmežo, ja tas nepieciešams būvniecībai, derīgo izrakteņu ieguvei un persona ir kompensējusi valstij ar atmežošanas izraisīto negatīvo seku novēršanu saistītos izdevumus. Pēc atmežošanas meža vietā tiek uzbūvēta būve, vai paliek karjers, bet meža apsaimniekošanas dēļ iznīcinātā mežaudze ir jāatjauno. Attiecīgi sekas atmežošanas gadījumā ir neatgriezeniskas, bet meža bojāšanas gadījumā mežaudze turpina attīstīties, tikai ir samazināta tās kvalitāte. Savukārt, ja mežaudze ir iznīcināta, meža īpašniekam ir pienākums mežaudzi atjaunot. Tāpēc mežam nodarītie zaudējumi mežaudzes bojājuma vai iznīcināšanas dēļ ir mazāki nekā atmežošanas dēļ. Līdz ar to ir mainīta zaudējumu aprēķina formula, salīdzinot ar to, kas bija noteikta noteikumos Nr.228. Ņemot vērā to, ka mežam nodarīto zaudējumu atmaksa nav uzskatāma par sodu un atbilstoši normatīvajiem aktiem, mežaudze, kuras šķērslaukums ir samazināts zem kritiskā šķērslaukuma, ir jāatjauno, neatkarīgi no tā, par cik vienībām šķērslaukums samazināts, kā arī lai samazinātu mežam nodarīto zaudējumu aprēķināšanai nepieciešamo administratīvo slogu, no zaudējuma apjoma ietekmējošajiem faktoriem izslēgts mežaudzes šķērslaukuma izmaiņu īpatsvars. Kā galvenais rādītājs, kas ietekmē mežam nodarīto zaudējumu apmēru, ir saglabāta mežaudzes platība, kurā mežaudze ir iznīcināta, bojāta vai veikta patvaļīga koku ciršana aizsargātā mežaudzē. Līdz ar to Valsts meža dienesta amatpersonai turpmāk būs tikai jākonstatē fakts, vai mežaudze ir iznīcināta vai bojāta, vai veikta patvaļīga koku ciršana aizsargātā mežaudzē, jānosaka tās platība un, izmantojot noteikumu projektā iekļaut formulām un koeficientiem jāaprēķina mežam nodarīto zaudējumu apmērs.Mežam nodarītā zaudējuma apmēra aprēķināšanas formulā valstī noteiktā minimālā darba alga aizstāta ar viena hektāra meža atjaunošanas un kopšanas izmaksām, ko nosaka pēc Centrālā statistikas biroja publicētās informācijas. Meža atjaunošanas un kopšanas izmaksas veido vidējās aritmētiskās iepriekšējo piecu gadu izmaksas par augsnes gatavošanu, stādu iegādi, stādīšanu, agrotehnisko kopšanu un mežaudzes sastāva kopšanu. Lai novērstu strīdīgus jautājumus par to, kurai meža zemes kvalitātes grupai mežaudze atbilst, paredzēts, ka aprēķiniem izmanto meža zemes kvalitātes grupu vidējās aritmētiskās meža atjaunošanas un kopšanas izmaksas, ņemot aktuālo publicēto informāciju. Mežam nodarīto zaudējumu apmēru ietekmējošais faktors, tāpat kā līdz šim, ir mežaudzes valdošā koku suga, un to nosaka pēc Meža valsts reģistra datiem. Ja mežaudze nav reģistrēta Meža valsts reģistrā, zaudējumu apmēra aprēķinam izmanto koeficientus, kas atbilst Latvijā biežāk sastopamajai koku sugai – priedei.Ja koki ir cirsti īpaši aizsargājamo dabas teritoriju regulējošos normatīvajos aktos atļauta atļautajā apjomā, bet nav saņemts apliecinājums, tā ir darbība bez normatīvajos aktos noteiktas atļaujas, bet zaudējumi mežam netiks aprēķināti.Noteikumu projektā ir saglabāta norma, ka īpaši aizsargājamās dabas teritorijās, mikroliegumos un aizsargjoslās, kurās aizliegta jebkura mežsaimnieciskā darbība vai galvenā cirte, mežam nodarīto zaudējumu summu reizina ar koeficientu 3, bet, ja ir citi ierobežojumi, – ar koeficientu 1,5. Valsts meža dienests mežam nodarīto zaudējumus par labu valstij piedzīs administratīvo pārkāpumu procesos, iekļaujot lēmumā administratīvā pārkāpuma lietā pienākumu atlīdzināt mežam nodarītos zaudējumus, vai kriminālprocesos, iesniedzot kompensācijas pieteikumus krimināllietās. Šajos procesos noteiktā pārsūdzības kārtība attieksies arī uz pārsūdzību daļā par mežam nodarītajiem zaudējumiem. Savukārt, ja šajos procesos netiks izlemts jautājums par mežam nodarīto zaudējumu atlīdzināšanu, tad Valsts meža dienests vērsīsies ar prasību tiesā civilprocesuālā kārtībā.Kritēriji tam, vai mežam nodarīto zaudējumu aprēķins tiks pievienots administratīvo pārkāpumu procesam vai kriminālprocesam, noteikti likuma “Par Krimināllikuma spēkā stāšanās un piemērošanas kārtību” 23. pantā un 1. pielikumā. Ja koki ir patvaļīgi cirsti tādā apjomā, kad ir radies apdraudējums vai ievērojams apdraudējums ar likumu aizsargātajām interesēm meža vides saglabāšanā un atbilstoši likuma “Par Krimināllikuma spēkā stāšanās un piemērošanas kārtību” 23. pantam, ir piemērojama kriminālatbildība un mežam nodarīto zaudējumu aprēķinu pievieno kriminālprocesa pieteikumam. Pārējos gadījumos zaudējumu aprēķinu pievieno administratīvā pārkāpuma lietai. Nosakot mežam nodarītos zaudējumus, tiek aprēķināta zaudējumu summa, kas saskaņā ar likuma “Par Krimināllikuma spēkā stāšanās un piemērošanas kārtību” 23. pantu ir tikai viens no būtiska kaitējuma noteikšanas elementiem. Savukārt likuma “Par Krimināllikuma spēkā stāšanās un piemērošanas kārtību” 1. pielikumā noteikts, kuros gadījumos ir konstatējams citu ar likumu aizsargāto interešu aizskārums (otrs elements, lai noteiktu būtisku kaitējumu). |
| 3. | Projekta izstrādē iesaistītās institūcijas un publiskas personas kapitālsabiedrības | Valsts meža dienests un Dabas aizsardzības pārvalde |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts var ietekmēt 135 000 zemes īpašnieku vai tiesisko valdītāju (pēc Valsts zemes dienesta datiem), ja meža īpašnieks vai tiesiskais valdītājs ir pārkāpis meža apsaimniekošanu un izmantošanu regulējošo normatīvo aktu prasības. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskā regulējuma ietekme nemainās. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2020 | Turpmākie trīs gadi (*euro*) |
| 2021 | 2022 | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | Nav precīzi aprēķi-nāms. | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. |
| 1.2. valsts speciālais budžets |  0 |  0 |  0 |  0 |  0 |  0 |  0 |
| 1.3. pašvaldību budžets |  0 |  0 |  0 |  0 |  0 |  0 |  0 |
| 2. Budžeta izdevumi |  0 |  0 |  0 |  0 |  0 |  0 |  0 |
| 2.1. valsts pamatbudžets |  0 |  0 |  0 |  0 |  0 |  0 |  0 |
| 2.2. valsts speciālais budžets |  0 |  0 |  0 |  0 |  0 |  0 |  0 |
| 2.3. pašvaldību budžets |  0 |  0 |  0 |  0 |  0 |  0 |  0 |
| 3. Finansiālā ietekme | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. |
| 3.1. valsts pamatbudžets | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. | Nav precīzi aprēķināms. |
| 3.2. speciālais budžets |  0 |  0 |  0 |  0 |  0 |  0 |  0 |
| 3.3. pašvaldību budžets |  0 |  0 |  0 |  0 |  0 |  0 |  0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |  0 |  0 |  0 |  0 |  0 |  0 |  0 |
| 5. Precizēta finansiālā ietekme |  0 |  0 |  0 |  0 |  0 |  0 |  0 |
| 5.1. valsts pamatbudžets |  0 |  0 |  0 |  0 |
| 5.2. speciālais budžets |  0 |  0 |  0 |  0 |
| 5.3. pašvaldību budžets |  0 |  0 |  0 |  0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |   |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. |
| 8. Cita informācija | Noteikumu projekta ietekmi uz valsts budžetu nav iespējams precīzi aprēķināt. Mežam nodarīto zaudējumu noteikšana un piedzīšana pēc būtības nav jauns regulējums. Patlaban mežam nodarīto zaudējumu noteikšanas kārtība noteikta noteikumos Nr. 228. Mežam nodarītos zaudējumus aprēķina par meža platību, kurā izdarīts meža apsaimniekošanu un izmantošanu regulējošo normatīvo aktu pārkāpums. Tās meža platības lielumu, kurā pārkāpuma dēļ mežaudzes tiks iznīcinātas vai bojātas, nav iespējams noteikt, tāpēc nav paredzams arī tas, kā mainīsies aprēķināto un nomaksāto zaudējumu apmērs. Turklāt zaudējumu piedziņa mēdz ilgt vairākus gadus un nav iespējams noteikt ietekmi uz konkrētā gada budžetu. Piemēram, zaudējumi var tikt aprēķināti 2020. gadā, tiesa pieņemt galējo nolēmumu par piedziņu tikai 2021. gadā vai pat vēlāk, bet zaudējumu piedziņa tiek uzsākta tikai pēc tiesas nolēmuma spēkā stāšanās. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projektu ievietota Zemkopības ministrijas tīmekļvietnes www.zm.gov.lv sadaļā “Sabiedriskā apspriešana” 09.07.2020.Atbilstoši Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Informācija par noteikumu projektu 2020. gada 9.jūlijā ievietota tīmekļvietnē www.zm.gov.lv un Ministru kabineta tīmekļvietnes sadaļā “Valsts kanceleja” – “Sabiedrības līdzdalība”. Noteikumu projekts bija publiskā apspriešanā līdz 2020. gada 23.jūlijam.Saskaņā ar MK 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1. apakšpunktu sabiedrības pārstāvji ir aicināti līdzdarboties, rakstiski sniedzot viedokli par MK noteikumu projektu tā izstrādes stadijā. MK noteikumu projekts divas nedēļas pirms tā izsludināšanas Valsts sekretāru sanāksmē tika publicēts Zemkopības ministrijas tīmekļvietnē. |
| 3. | Sabiedrības līdzdalības rezultāti | Noteikumu projekta saskaņošanas procesā priekšlikumus sniedza Latvijas Meža īpašnieku biedrība un AS “Latvijas valsts meži”. Saņemtie priekšlikumi tika izvērtēti un daļēji ņemti vērā. Noteikumu projekts papildināts ar nosacījumu, ka mežam nodarītie zaudējumi netiek aprēķināti, ja cirsti sausi un vēja gāzti koki. Precizēta arī zaudējumu aprēķināšanas kārtība jaunaudzēs. Noteikumu projektā netika iekļauts priekšlikums mežam nodarītos zaudējumus neparēķināt, ja mežaudzei Meža valsts reģistrā reģistrēts caurmērs, kas atbilst galvenās cirtes caurmēram. Priekšlikums netika ņemts vērā, jo normatīvajos aktos par meža inventarizāciju un Meža valsts reģistra uzturēšanu nav noteikta mežaudzes caurmēra noteikšanas precizitāte. Tāpēc, lai novērstu ļaunprātīgu manipulāciju ar datiem, vispirms ir nepieciešams izdarīt grozījumus normatīvajos aktos par meža inventarizāciju.Noteikumu projekta saskaņošanas procesā netika ņemts vērā priekšlikums noteikt, ka mežam nodarītos zaudējumus neaprēķina, ja koki ir patvaļīgi cirsti savā īpašumā. Meža likuma 50. panta trešajā un ceturtajā daļā noteikts, ka tad, ja persona ir pārkāpusi Meža likumu vai citus meža apsaimniekošanu un izmantošanu regulējošus normatīvos aktus un nodarījusi zaudējumus mežam, Valsts meža dienests piedzen zaudējumu atlīdzību par labu valstij. Mežam nodarīto zaudējumu noteikšanas kārtību reglamentē Ministru kabinets.Tādējādi jautājums par to, vai mežam nodarīto zaudējumu piedzīšana par labu valstij atkarībā no tā, vai pārkāpums izdarīts savā vai svešā mežā, ir regulējams Meža likumā. Anotācija ir papildināta ar informāciju par to, ka noteikumu projekts neattiecas uz to mantas samazinājumu, zudumu vai bojājumu, kā arī peļņas atrāvumu, papildu izdevumiem vai citām mantiski novērtējamām tiesību aizskāruma sekām, kas patvaļīgas koku ciršanas dēļ rodas meža īpašniekam vai tiesiskajam valdītājam.Noteikumu projekts nosaka to zaudējumu noteikšanas kārtību, ko valsts labā piedzen no pārkāpuma izdarītāja, neatkarīgi no tā, vai tas ir meža īpašnieks vai sveša persona, lai kompensētu aizskārumu valsts interesēm meža vides un meža ekosistēmas saglabāšanā, kuras dēļ ir noteikti meža apsaimniekošanas aprobežojumi. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts meža dienests |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektam nav ietekmes uz Valsts meža dienesta funkcijām un struktūru.Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas.Noteikumu projektu izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs K. Gerhards

Pamovska 67027101

lelda.pamovska@zm.gov.lv